钦定古今图书集成/理学汇编/字学典/第058卷
## 钦定古今图书集成/理学汇编/字学典/第058卷

| 钦定古今图书集成 理学汇编 第五十八卷 |

| |

钦定古今图书集成理学汇编字学典

第五十八卷目录

书画部纪事一

字学典第五十八卷

《魏书江式传》：“陈留蔡邕于太学立石碑，刊载五经，题
书楷法，多是邕书。后开鸿都，书画奇能，莫不云集。”
《历代名画记》：“蔡邕工书画，灵帝诏邕画赤泉侯，五代
将相于省，兼命为赞及书。邕书画与赞皆擅名于代，
时称三美。”

《宣和书谱》：“诸葛亮善画，亦喜作草字。虽不以书称，世
得其遗迹，必珍玩之。”

《蜀志诸葛瞻传》：“瞻工书画，强识念，蜀人追思亮，咸爱
其才敏。每朝廷有一善政佳事，虽非瞻所建倡，百姓
皆传相告曰：‘葛侯之所为也’。”

《吴志赵达传》注：“皇象幼工书，时有张子并、陈梁甫能
书。曹不兴善画，孙权使画屏风，误落笔点素，因就以
作蝇。既进御，权以为生蝇，举手弹之。”

《历代名画记》：吴王赵夫人，丞相赵达之妹。善书画，巧
妙无双，能于指间以彩丝织为龙凤之锦，宫中号为
“机绝。孙权尝叹魏蜀未平，思得善画者，图山水地形，
夫人乃进所写江湖九州山岳之势，夫人又于方帛
之上绣作五岳列国地形，时人号为‘针绝’。”

晋明帝元帝长子幼异有对日之奇及长善书画有
识鉴。

荀勖多才艺，善书画。锺会尝诈作勖书，就勖母取宝
剑。会于时方造宅，勗潜画会祖父形于壁。会兄弟入
门，见之感恸，乃废宅。勖书亦会之比也。

嵇康，能属词，善鼓琴，工书画，美风仪，自以高洁难期，
所与神交者，唯王戎、山涛等为竹林七贤而已。
王廙善属词，工书画，过江后为晋代书画第一。时镇
军谢尚于武昌昌乐寺造东塔，戴若思造西塔，并请
廙画。画为晋明帝师，书为右军法。时右军亦学画于
廙。廙画《孔子十弟子赞》云：“余兄子羲之，幼而岐嶷，必
将隆余堂构。”今始年十六，学艺之外书画过目便能。
就余请书画法，余画《孔子十弟子图》以励之。嗟尔羲
之，可不勖哉！画乃吾自画，书乃吾自书。吾馀事虽不
足法，而书画固可法。欲汝学书，则知积学可以致远，
学画可以知师弟子行己之道，又各为汝赞之。
王羲之，廙从子也，风格爽举，不顾常流。书既为古今
之冠冕，丹青亦妙。

《晋书王献之传》：“献之工草隶，善丹青。桓温尝使书扇，
笔误落，因画作乌駮㹀牛，甚妙。”
《桓元传》：“元作表请平姚兴，先使轻舸载服玩及书画
等物。或谏之，元曰：‘书画服玩，既宜恒在左右，脱有不
意，当使轻而易运’。”众咸笑之。性贪鄙，好奇异，人士有
法书好画，皆蒲博而取。

《世说新语》：“桓大司马每请顾长康与羊欣论书画，竟
夕忘疲。”

《法书要录》：康昕善隶书，王子敬尝题“方山庭殿”数行，
昕密改之，子敬后过不疑。又为谢居士题画以示子
敬，子敬叹能为以“西河绝矣。”

《历代名画记》：“王濛，晋阳人。放诞不羁，书比庾翼，丹青
甚妙，颇希高达。常往驴肆家画轜车，自云：‘我嗜酒好
肉善画，但人有饮食美酒精绢，我何不往也’？”特善清
言，为时所重。

《晋书戴逵传》：“逵少博学，好谈论，善属文，能鼓琴，工书
画，其馀巧艺，靡不毕综。总角时，以鸡卵汁溲白瓦屑
作《郑元碑》，又为文而自镌之。词丽器妙，时人莫不惊
叹。”

《世说新语》：“戴安道从就范宣学，视范所为。范读书亦
读书，范抄书亦抄书，唯独好画，范以为无用，不宜劳
思于此。戴乃画《南都赋图》，范看毕咨嗟甚，以为有益，
始重画。”

《书画史》：“戴逵画佛像，自隐帐中，人有所臧否，辄窃听
而随改之，积数年始就。”

《良常仙系记》：“杨羲字义和，吴郡人，徙家句容。幼而通
灵，美姿容，善言笑，工书画，与王右军并名海内。许先
生迈、长史穆，早结神明之契。简文帝为琅琊王，进位
丞相。及帝即位，不求录用，高蹈遗荣。后西城王君教
服日精月蕐之法，解化去。”
《宋书王微传》：“微少好学，善属文，能书画，兼解音律、医
方、阴阳术数。”

《戴颙传》：颙父逵善琴书，颙并传之。自汉世始有佛像，
形制未工，逵特善其事，颙亦参焉。宋世子铸丈六铜像于瓦官寺，既成，面恨瘦，工人不能治，乃迎颙看之。
颙曰：“非面瘦，乃臂胛肥耳。”既错减臂胛瘦，患即除。无
不叹服。

《南史宗少文传》：“少文妙善琴书图画，好山水，爱远游，
结宇衡山，欲怀尚平之志。有疾还江陵，叹曰：‘老疾俱
至，名山恐难遍睹，唯澄怀观道，卧以游之。凡所游履，
皆图之于室，谓之抚琴动操，欲令众山皆响’。”

《历代名画记》：“谢惠连书画并妙。”

《顾宝光》吴郡人。〈南史作宝先〉善书画，大明中为尚书水部
郎。

《南史刘瑱传》：“瑱少有行业，文藻、篆隶、丹青，并为当世
所称。时有荥阳毛惠远善画马，瑱善画美人，并为当
世第一。”

《历代名画记》：“宗测，炳之孙也。性善书画，传其祖业。志
欲游名山，乃写祖炳所画《尚子平图》于壁。隐庐山，居
炳旧宅。画阮籍，遇孙登于行障上，坐卧对之。又画永
业寺佛影台，皆称臻绝。”

《梁书陆杲传》：“杲少好学，工书画。舅张融有高名，杲风
韵举动，颇类于融，时称之曰：‘无对日下，惟舅与甥’。”
《南史陶弘景传》：“弘景生有异操，年四五岁，恒以荻为
笔，画灰中学书。至十岁，得葛洪《神仙传》，昼夜研寻，便
有养生之志。止于句容之句曲山，自号蕐阳陶隐居。
太清三年，武帝手敕招之不出，唯画作两牛，一牛散
放”水艸之间，一牛著金笼头，有人执绳以杖驱之。武
帝笑曰：“此人无所不作，欲敩曳尾之龟，岂有可致之
理。”

《梁元帝本纪》：“帝工书善画，自图宣尼像，为之赞而书
之，时人谓之‘三绝’。”

《萧昭胄传》：“胄子贲，字文奂，好学有文才，能书善画，于
扇上图山水，咫尺之间，便觉万里为遥，矜慎不传，自
娱而已。”

《陈书顾野王传》：“野王幼好学，长而遍观经史，虫篆奇
字，无所不通。除临贺王府记室参军，及琅邪王褒并
为宾客，王甚爱其才。野王又善丹青，王于东府起斋，
令野王画古贤、王褒书赞，时人称为二绝。”

《魏书王世弼传》：“世弼次子由，字茂道，好学有文才，尤
善草隶，又工摹画，为时人所服。”

《历代名画记》：“蒋少游，乐安博昌人。敏慧机巧，工书画，
善画人物及雕刻。虽有才学，常在剞劂绳墨之间，园
湖城殿之侧，识者叹息。”

《北齐书辛述传》：“述少爱文史，晚更修学，虽在戎旅，手
不释卷。及定淮南，大收典籍，并顾、陆之徒名画，二王
已下，书法俱入私门。及还朝，颇以馈遗权要，物议以
此少之。”

《隋书阎毗传》：“毗能篆书，工草隶，尤善画，为当时之妙。
高祖受禅，以技艺侍东宫。”

《历代名画记》：“汉王元昌，高祖神尧皇帝第七子，太宗
皇帝之弟，少博学，工书画。”

殷令名，陈郡人。父不害，累代工书画。

殷闻礼字大端，书画妙过于父。

《闻礼子仲容》，善书画，工写貌及花鸟，妙得其真，或用
墨色，如兼五采。

阎立本，有应务之才，兼能书画，朝廷号为“丹青神化。”
贞观十七年，诏画《凌烟功臣二十四人图》，上自为赞。
王绍宗，琅琊人。父修礼，画迹与殷仲容相类，亦善书，
官至秘书少监。

何延之《兰亭记》：“永禅师弟子，辩才博学工文，琴棋书
画皆得其妙。”

《书断》：“宋令文有三绝，曰书画力，尤于书备兼诸体，偏
意在艸，甚得书之媚趣。”

《唐书薛稷传》：“稷以辞章自名，景龙末，为谏议大夫。初，
贞观、永徽间，虞世南、褚遂良以书颛家，后莫能继。稷
外祖魏徵家多藏虞、褚书，故锐精临仿，结体遒丽，遂
以书名天下。画又绝品，睿宗在藩，喜之，以其子伯阳
尚仙源公主。”

《锺绍京传》：“绍京以善书直凤阁。武后时署诸宫殿明
堂及铭九鼎，皆其笔也。嗜书画，如王羲之、献之、褚遂
良，真迹藏家者至数十百卷。”

《唐朝名画录》：“薛稷画踪如阎立本。今秘书省有画鹤，
时号一绝。曾旅游新安郡，遇李白，因请书西安寺额，
兼画西方佛一壁。笔力潇洒，风姿逸秀，曹、张之匹也。
二迹之妙，李翰林题赞具在。”

《历代名画记》：“曹元廓，天后朝为朝散大夫、左尚方令，
师于阎立本，工骑猎、人马、山水，善于布置。天后铸九
鼎于东都，备九州山川物产，诏命元廓画样，锺绍京
书，时称绝妙。”

江都王绪，霍王元轨之子，太宗皇帝犹子也。多才艺，
善书画，鞍马擅名。垂拱中。

“李平钧”，工山水小篆。

李思训，宗室也，以艺称于当时。一家五人，并善丹青，
世咸重之，书画称一时之绝《唐书宗室传》：“惠文太子范，好聚书画，皆世所珍者。初，
隋亡，禁内图书湮没。唐兴募访，稍稍复出，藏秘府。长
安初，张易之奏天下善工潢治，乃密使摩肖，殆不可
辨，窃其真藏于家。既诛，悉为薛稷取去。稷又败，范得
之。后卒为火所焚。”

《郑虔传》：虔善图山水，好书，常苦无纸，于时慈恩寺贮
柿叶数屋，遂往日取叶肄书，岁久殆遍。尝自写其诗
并画以献，帝大署其尾曰：“郑虔三绝。”

《王维传》：维工草隶善画，名盛于开元、天宝间。豪英贵
人虚左以迎，宁薛诸王，待若师友。画思入神，至山水
平远，云势石色，绘工以为天机所到，学者不及也。
《韩滉传》：滉好鼓琴，书得张旭笔法，画与宗人干相埒。
尝自言不能定笔，不可论书画，以非急务，故自晦，不
传于人。

《图画见闻志》：“唐圣善寺木塔，有郑广文书画。”

《张洎集》：唐王维画孟浩然像，有陆文学题记，词翰奇
绝。

《图绘宝鉴》：“李从俨，岐王茂贞子。工书画，官至凤翔节
度使。”

《历代名画记》：“司马承祯，字子微。自梁陶隐居至先生，
四世传仙法。开元中，自天台征至天子师之。十五年
至王屋山，敕造阳台观居之。尝画于屋壁。又工篆隶，
词采众艺，皆类于隐居焉。”

《卢鸿》，一名浩然，高士也。工八分书，善画山水树石。隐
于嵩山。开元初，征拜谏议大夫，不受。

张𬤇，官至刑部员外郎，明《易象》，善草隶，工丹青，与王
维、李颀等为诗酒丹青之友。尤善画山水。王维答诗
曰：“屏风误点惑孙郎，团扇草书轻内史。”李颀诗曰：“小
王破体闲文策，落日梨花照空壁。书堪记室妒风流，
画与将军作勍敌。”

王知慎终少府监工书画与兄知敬齐名。

郑逾，善山水，天宝中得名于梁宋间。逾即郑迁之弟，
迁有书名。

《唐朝名画录》：“吴道元少孤贫，天授之性，年未弱冠，穷
丹青之妙，浪迹东洛。时明皇知其名，召入内供奉。开
元中，驾幸东洛，吴生与裴旻将军张旭长史相遇，各
陈其能。时将军裴旻厚以金帛召致道子于东都天
宫寺，为其所亲，将施绘事，道子封还金帛，一无所受，
谓旻曰：‘闻裴将军旧矣，为舞剑一曲，足以当惠，观其’”
壮气，可助挥毫。旻因墨缞为道子舞剑，舞毕奋笔，俄
顷而成，有若神助。张旭长史亦书一壁。都邑士庶皆
云，一日之中，获睹三绝。

《历代名画记》：“吴道元学书于张长史旭。贺知章学书
不成，因工画。曾事逍遥公韦嗣立为小吏，因写蜀道
山水，始创山水之体，自为一家。其书迹似薛少保，亦
甚便利。”

张志和性高迈不拘检自号“烟波钓徒”著《元真子》十
卷书迹狂逸自为渔歌便画之甚有逸思。

齐皎，高阳人。善外蕃人马。工山水，学小楷古篆。彦远
大父高平公有重名，皎每以书画及篇章求知焉。至
今予家箧笥中犹有齐君少年时书画，观其意趣虽
高，笔力未劲，后见其功用至者，则雄壮矣。

《清河书画舫》：顾况能诗画，工真行书。唐僧清昼《送顾
处士》诗云：“醉书在箧称绝伦，神画开厨怕飞出。”
《毘陵集》：韩志清官侍御史，以学艺书画之美，闻于天
下。

《图画见闻志》：“唐德州刺史王倚之子绍孙所居，乃卢
氏旧宅，在洛中归德坊南街。厅屋西壁有韦旻郎中
画散马七匹，东壁有张长史草书数行。”

《唐书王涯传》：“涯家书多与秘府侔。前世名书画，尝以
厚货钩致，或私以官凿垣纳之，重复秘固，若不可窥
者。至是为人破垣剔取奁轴金玉，弃其书画于道。”
《吴通元传》：通元博学善文章。举神童，补秘书正字。德
宗立，为翰林学士，知制诰。凡帝有撰述，非通元笔未
尝慊。陆贽欲斥远之，建言：“承平时，工艺书画之冗，皆
待”诏翰林，而无学士。至德以来，命集贤学士入禁中
草书，诏因以名官。今制书职分，宜归中书舍人，请罢
学士。不许。

《韦温传》：温所善萧祜，精画及书。自锺、王、萧、张以来，皆
能识其真赝，不以尘事自蒙，故韦温号山林友云。
《旧唐书萧祜传》：“祜闲澹贞退，善鼓琴赋诗，书画尽妙，
游心林壑，啸咏终日，而名人高士多与之游。”

《柳公权传》：“公权志耽书学，不能治生，为勋戚家碑版，
问遗岁时钜万，多为主藏所窃，唯笔砚图画自扄𫔎
之。”

《唐彦谦传》：“彦谦博学多艺，文词壮丽，至于书画音乐
博饮之技，无不出于流辈。”

《法书要录》：张彦远能文工字，学隶书外，多喜作八分
书。彦远既世其家，乃富有典刑，而落笔不愧作者。尝
作《法书要录》十卷、《历代名画记》十卷，自序其右曰：“得
此二书，则书画之事毕矣。”又尝以八分录前人诗什数章，至其仿古出奇，亦非凡子可到。

《南部新书》：“秘省内落星石，薛稷画鹤，贺知章草书，郎
馀令画凤，相传号为四绝。”

《东图元览》：“唐张萱写《番部女骑图》，后有唐人奉天杨
奂章书长歌跋尾，字法怀素。”

《颍州志》：濠梁人南楚材旅游陈颍，颍守慕其仪范，将
欲以子妻之。楚材家有妻，以受颍牧之眷深，辄已诺
之。遂遣仆归家，取琴书等，似无返旧之心。妻薛媛善
书画，好属文，知楚材之易志，对镜自图其形，并诗四
韵，题其上以寄之云：“欲下丹青笔，先拈宝镜端。已惊
颜索寞，渐觉鬓凋残。泪眼描将易，愁肠写出难。恐君
浑忘却，时展画图看。”楚材得寄，遂愧恧而寝其事，夫
妇竟偕老焉。

《图画见闻志》：“梁驸马都尉赵嵒，酷好绘事，兼娴小笔。
值唐末乱世，独推至鉴。人有鬻画则必以善价售之，
不较其多少。繇是四远向风抱画者，岁无虚日。复以
亲贵擅权，凡所依附，率多以法书名画为贽。故画府
秘藏图轴仅五千馀卷，时称盛焉。”

《画评》：“道士厉归真画《牧牛图》，后八分书乃其笔也。”
《图绘宝鉴》：“李夫人，西蜀名家，未详世胄，善属文，尤工
书画。郭崇韬伐蜀得之，夫人以崇韬武弁，常郁悒不
乐。月夕独坐南轩，竹影婆娑可喜，即起挥毫濡墨，模
写窗纸上，明日视之，生意具足。”或云：“自是人间往往
效之，遂有墨竹。”

《五代史南唐世家》：“后主李煜，善属文，工书画。”

《南唐书韩熙载传》：“熙载才高气逸，善谈论，听者忘倦。
分书及画，名重当时，见者以为神仙中人。”

《图画见闻志》：“李后主才高识博，雅尚图书，蓄聚既丰，
尤精赏鉴。今内府所有图轴暨人家所得书画，多有
印篆，曰‘内殿图书’”、“内合同印”、“建业文房之宝”、“内司文
印”、“集贤殿书院印”、“集贤院御书印。或亲题画人姓名，
或有押字，或为歌诗杂言。又有织成大回鸾、小回鸾、
云鹤、练鹊，墨锦褾饰，提头多用织成縚带，签贴多用”
《黄经》纸，背后多书监装背人姓名及所较品第。又有
“澄心堂”纸，以供名人书画。

唐希雅，嘉兴人，妙于画竹，兼工鸰毛。始学李后主金
错刀书，遂缘兴入于画，故为竹木，多颤掣之笔。
唐西明慈恩寺率多名贤书画，慈恩塔前壁上有画
湿耳师子跌心花，为时所重。圣善、敬爱两寺皆有古
画，圣善寺木塔有郑广文书画，敬爱寺山亭院壁上
有画雉若真，砂子上有时贤题名及诗什甚多。
《图绘宝鉴》：“周文矩，金陵句容人。事李煜为翰林待诏。
善画道释人物、车马楼观、山林泉石，尤精士女。其行
笔瘦硬战掣，盖学其主李重光书法。至画士女则无
颤笔，大约体近周昉，而纤丽过之。”

《耿先生传》：耿先生，军大校耿谦女。好书善画，为诗往
往有佳句，雅通黄白之术，能拘制鬼魅奇瑰，恍忽莫
知其所由来。为女道士，自称“天自在山人。”保大中，因
宋齐丘以入宫，元宗处之别院，号曰“先生。”尝被碧霞
帔，手如鸟爪，题诗墙壁，又自称“比大先生。”

《名画录》：“滕昌祐字胜华，先本吴人，随僖宗入蜀，以文
学从事，唯昌祐不婚不仕，书画是好，情性高洁，不肯
趋时。常于所居树竹石杞菊，种名花异草木，以资其
画。殁时年八十五。初攻画无师，唯写生物，以似为功
而已。有虫鱼图、蝉蝶图、生菜图、拆枝花图、折枝果子
图、杂竹样造夹纻果子，随类傅色，并拟诸生攻书，时”
呼“滕书。”今大圣慈寺文殊阁、普贤阁，并昌祐笔。其画
蝉蝶、草虫，谓之“点画”，盖唐时陆果、刘褒之类也。其画
折枝花，下笔轻利，用色鲜妍，盖唐时边鸾之类也。
《图画见闻志》：唐僖宗幸蜀之秋，有会稽山处士孙位，
扈从止成都。位有道术，兼工书画。曾于成都应天寺
门左壁画坐天王暨部从鬼神，笔锋狂纵，形制诡异，
世莫之与比。至孟蜀时，忽有匡山处士景焕善画，焕
与翰林学士欧阳炯为忘形之友。一日，联骑同游应
天，适睹位所画门之左壁天王，激发高兴，遂画右壁
《天王》以对之。二艺争锋，一时壮观。渤海叹重其能，遂
为长歌以美之。继有草书僧梦归后至，因请书于廊
壁。书画歌行，一日而就。倾城士庶，看之阗噎。寺中，成
都人号为《应天三绝》。

道士张素卿，神仙人也。曾于青城山丈人观画五岳
四渎真形，并十二溪女数壁，笔迹遒健，神彩欲活，实
画之极致者也。孟蜀后主数遣秘书少监黄筌令依
样摹之，终不相类。后因蜀主诞日，忽有人持素卿画
八仙真形以献蜀主，蜀主观之，且叹曰：“非神仙之能，
无以写神仙之质。”遂厚赐以遣。一日，命翰林学士欧
阳炯次第赞之，复遣水部员外郎黄居宝八分题之。
每观其画，叹其笔迹之纵逸；览其赞，赏其文词之高
古；玩其书，爱其点画之雄壮。顾谓“八仙，不让三绝。”
释贯休以诗得名，又善书，时人或比之怀素，而书不
甚传。虽曰能画，而画亦不多。间为本教像，唯《罗汉》最
著。伪蜀主取其本纳之宫中，设香灯崇奉者逾月，乃付翰苑大学士欧阳炯作《歌》以称之。

《宣和画谱》：“黄居宝字辞玉，成都人。筌之次子。以工画
得传家之妙，兼喜作字，当时以八分书知名。与父筌
同事蜀主为待诏，后累迁至水部员外郎。书画本出
一体，盖虫鱼鸟迹之书皆画也，故自科斗而后，书画
始分，是以夏商鼎彝间，尚及见典刑焉。宜居宝之以
书画名于世也。”

《图绘宝鉴》：“夏国英宗元昊，通蕃汉文字，善绘画。”
《宋史陶谷传》：“谷强记嗜学，博通经史，诸子佛老咸所
总览，多蓄法书、名画，善隶书。”

《赵镕传》：“镕少涉猎文史，美书翰，多蓄古书画。”

《李穆传》：“穆善篆隶文，工画，质厚忠恪，谨言慎行，所为
纯至，无有矫饰。所著文章，随即毁之，多不留槁。”
《书史会要》：“钱儇文穆王元瓘子，建隆初领彰武节度，
书画皆入能品。”

《图画见闻志》：“太平兴国间，诏天下郡县搜访前哲墨
迹图画。先是荆湖转运使得汉张芝草书、唐韩干马
二本以献之韶州得张九龄画像并文集九卷表进。
后之继者，难可胜纪。”

江表用师之际，故枢密使楚公适典维扬，于时调发
军饷，供济甚广。上录其功，将议进拜，公自陈愿寝爵
赏，闻李煜内库所藏书画甚富，辄祈恩赐。上嘉其志，
遂以名笔仅百卷赐之，往往有李后主图篆，暨唐贤
跋尾。

苏大参雅好书画，风鉴明达。太平兴国初，江表平，上
以“金陵六朝旧都，复闻李氏精博好古，艺士云集，首
以公倅是邦”，因喻旨搜访名贤书画，后果得千馀卷
上进，既称旨，乃以百卷赐之。公后入拜翰林承旨，启
沃之馀，且复语及图画。于时敕借数十品于私第，未
几就赐焉。至今苏氏法书名画最为盛矣。

王文献家书画繁富，其子贻正继为好事，尝往来京
雒间，访求名迹，充牣巾衍。太宗朝尝表进所藏书画
十五卷，寻降御札云：“卿所进墨迹并古画，复遍看览，
俱是妙笔。除留墨迹五卷，古画三卷领得外，其馀却
还卿家，付王贻正”，其馀者乃是王羲之墨迹、晋朝名
臣墨迹，王徽之画、唐阎立本画《老子西昇经图》、薛稷
画鹤，凡七卷。犹子涣遂得模，诏札刊于翠琰。

《宋史郭忠恕传》：“忠恕工篆籀，尤善画，所图屋室重复
之状，颇极精妙。多游王侯公卿家，或待以美酝，豫张
纨素倚于壁，乘兴即画之，苟意不欲而固请之，必怒。
得者藏以为宝。太宗闻其名，召授国子监主簿、
归田录处士林逋居杭州西湖之孤山，工书画，善为
诗。”

《妮古录》：“杜祁公自少好学，工书画。”

《图画见闻志》：“丁晋公家藏书画甚盛，南迁之日，籍其
财产，有李成《山水寒林》，共九十馀轴，他皆称是，后悉
分掌内府矣。”

《书史会要》：“王沂公书画皆合格。”

《欧阳文忠公集》：“李端懿喜为诗，工书画，阴阳医术，星
经地理，无所不通。”

陈汉卿好学，喜为歌诗，至于射艺、书法、医药，皆精妙，
尤好古书奇画，每倾赀购之。

《画史》：章友直喜画龟蛇，以篆笔画，亦有意。又能以篆
笔画棋盘，笔笔相似。其女并能之。

《图画见闻志》：“徐易兼工杂画，尤能篆隶，今为御书院
艺学。”

《图绘宝鉴》：“驸马都尉李玮善作水墨画，竹石亦佳，尤
善章草、飞白、散隶。”

《宋史文同传》：“同善诗文篆隶行草飞白，又善画竹，初
不自贵重，四方之人持缣素请者，足相蹑于门。同厌
之，投缣于地，骂曰：‘吾将以为袜’。好事者传之，以为口
实。”

《退朝录》：秘府书画，予尽得观之。二王真迹内三两卷
有陶谷尚书跋尾者尤奇。其画梁令瓒《二十八宿真
形图》，李思训著色山水、韩滉水牛，东丹王千角鹿。其
江南徐熙、唐希雅、蜀黄荃父子，画笔甚多。

王祁公家有晋诸贤墨迹，唐相王广津所宝有“永存
珍秘图”刻；阎立本画《老子西昇经》、唐人画《锁谏图》；王
冀公家褚遂良书唐太宗《帝京篇步辇图》；钱文僖家
书画最多，有《大令黄庭经》《李邕杂迹》；钱宣靖家王维
《草堂图》；周安惠家献之《洛神赋》；苏侍郎家《魏郑公谏
太宗图》；楚枢密有《江都王马》；王尚书仲仪有《回文织
锦图》。

《欧阳文忠公集》：“郭氏聪明孝谨，能读书史，善书画，选
归于皇从孙右监门卫将军世单，封武昌县君，嘉祐
二年卒。”

《渑水燕谈录》：“华阳杨褒，好古博物，家虽贫，尤好书画
奇玩，充实中橐。家姬数人，布裙粝食，而歌舞绝妙。故
欧阳公赠之诗云：‘三脚木床坐调曲’。盖言褒贫也。”
《蒙斋笔谈》：“晁以道尝为余言：‘顷为宿州教授，会苏子
瞻出守钱唐，夜过之，入其书室，见壁间多张古画，爱其锺隐《雪雁》，欲为题字而挂。适高不能及，因重二桌
以上，忽失脚坠地，大笑’。”

《春渚纪闻》：先生临钱塘日，有陈䜣负绫绢钱二万不
偿，公呼至询之，云：“某家以制扇为业，适父死，而又自
今春以来，连雨天寒，所制不售，非固负之也。”公熟视
久之，曰：“姑取汝所制扇来，吾当为汝发市也。”须臾扇
至，公取白团夹绢二十扇，就判笔作行书草圣及枯
木竹石，顷刻而尽，即以付之曰：“出外速偿所负也。”其
人抱扇泣谢而出。始逾府门，而好事者争以千钱取
一扇，所持立尽。后至而不得者懊恨不胜而去，遂尽
偿所逋。

《东坡志林》：庞安常为医，不志于利，得法书古画，喜辄
不自胜。九江胡道士颇得其术，与予用药，无以酬之，
为作行草数纸而已，且告之曰：“‘此安常故事，不可废
也’。参寥子病，求医于胡，自度无钱，且不善书画，求予
甚急。予戏之曰：‘子粲、可、皎、彻之徒，何不下转语作两
首诗乎？庞、胡二君与吾辈游，不日索我于枯鱼之肆’”
矣。

画继苏过，坡公之季子也。善作怪石丛篠，咄咄逼翁。
坡有观过所作《木石竹》三绝，以为“老可能为竹写真，
小坡解与竹传神”者是也。晁以道志其墓亦云：“书画
之胜，亦克肖似其先人。”

《宣和画谱》：“驸马都尉王诜，幼喜读书，长能属文，所从
游者，皆一时之老师宿儒。于是神考选尚秦国大长
公主。诜博雅该洽，以至奕棋图画，无不造妙。写烟江
远壑，柳溪渔浦，晴岚绝涧，寒林幽谷，桃溪苇村，皆词
人墨卿难状之景。而诜落笔思致，遂将到古人超轶
处。又精于书，真、行、草、隶，得锺鼎篆籀用笔意，即其第”
乃为堂曰“宝绘”，藏古今法书名画。常以古人所画山
水寘于几案屋壁间，以为胜玩，曰：“要如宗炳澄怀卧
游耳。”

《画史》：“张退傅丞相孙德淑，收仁宗画黑猿，上有小御
宝”，旁一印“胡芦王素”字，画奇甚。

《图绘宝鉴》：“李公麟字伯时，号龙眠居士。博览法书名
画，故悟古人用笔意，作书有晋、宋风格。绘事集顾、陆、
张、吴及前世名手所善，以为己有，专为一家作画多
不设色，独用澄心堂纸为之。惟临摹古画，用绢素著
色笔法，如云行水流，有起倒。论者谓鞍马逾韩干，佛
像追吴道元。山水似李思训，人物似韩滉，潇洒如王”
维，当为宋画中第一。

《云烟过眼录》：“李伯时《山阴图》许元度、王逸少、谢安石、
支道林四像，并题小字，米老书缝有睿思阁小玺并
米印，上题‘南舒李伯时，为襄阳米元章作’。下用李公
麟小印，甚奇，尾用小玺，绍兴小玺跋尾。”

《图绘宝鉴》：“端献王𫖳，英宗第四子。能篆籀飞白，戏作
小笔花竹蔬果，尤喜写墨竹，无不曲尽其妙。”

越国夫人王氏，端献王妇，王审琦后。作篆隶有古法，
为小诗，有林下风致。以淡墨写竹，整整斜斜，曲尽其
态，见者疑其影落缣素。

刘泾，米元章书画友也。善作林石槎竹，竹以圈笔为
叶，笔墨狂逸，体制拔俗，极有奇思。

《宋史米芾传》：“芾知无为军，召为书画学博士，赐对便
殿，上其子友仁所作《楚山清晓图》，擢礼部员外郎，出
知淮阳军。妙于翰墨，沈著飞翥，盖得王献之笔意。画
山水人物，自名一家，尤工临移，至乱，真不可辨。精于
鉴裁，遇古器物书画，则极力求取，必得乃已。尝奉诏
仿黄庭小楷作周兴嗣千字韵语。又入宣和殿观禁”
内所藏，人以为宠。子友仁，力学嗜古，亦善书画，世号
“小米。”

《竹坡诗话》：杨次翁守丹阳，米元章过郡，留数日而去。
元章好易他人书画，次翁作羹以饭之曰：“今日为君
作河豚，其实他鱼。”元章疑而不食，次翁笑曰：“公可无
疑，此赝本耳。”

《清波杂志》：“老米酷嗜书画，尝从人借古画，自临拓拓，
竟并与真赝本归之，俾其自择而莫辨也。巧偷豪夺，
故所得为多。旧传老米在仪真，于中贵人舟中见王
右军帖，米以他画易之，未允。老米因大呼，据舷欲赴
水，其人大惊，亟畀之。好奇喜异，虽性命有所不计，人
皆传以为笑。”

画继米友仁幼年。山谷赠诗曰：“我有元晖古印章，印
刓不忍与诸郎。虎儿笔力能扛鼎，教字元晖继阿章。”
遂字元晖。元章当置画学之初，召为博士，便殿赐对，
因上友仁《楚山清晓图》。既退，赐御书画各二轴。
《宋史徽宗本纪》：崇宁三年六月壬子，置书画算学。大
观三年，诏书入翰林书艺局画，入翰林画图局
画继。徽宗即位未几，因公宰奉清闲之宴，顾谓之曰：
“朕万几馀暇，别无他好，惟好画耳。”故秘府之藏，充牣
填溢，百倍先朝。宣和四年三月辛酉，幸秘书省，宣三
公、宰执、亲王、使相、从官观御府图画。既至，上起就书
案，徙倚观之。左右发箧，出御书画，公宰、亲王、使相、执
政各赐书画两轴。于是上顾蔡攸，分赐从官以下各得御画兼行书、草书一纸。

《鹤山集》：“李时雍早以书画名于时。元符初，黄鲁直在
戎州，尝从乞书，黄甚予之。其后为尚书郎冯澥书奏
疏，由是被遇为书学博士。”

《图绘宝鉴》：“李时敏工大字，妙于丹青。宣和内府有诗
意图。”

《尚友录》：“关景仁字彦长，钱塘人。性多能，锺律历数，草
隶图画，无所不学，尤长于诗。”

《渑水燕谈录》：“陈亚少卿，畜书数千卷，名画数十轴，平
生之所宝者。晚年退居，有华亭双鹤唳，怪石一株尤
奇峭，与异花数十本列植于所居。为诗以戒子孙：‘满
室图书杂典坟，华亭仙客岱云根。他年若不和花卖，
便是吾家好子孙’。”亚死未几，皆散落民间矣。

《石林燕语》：“王禹玉作《庞颖公神道碑》，其家送润笔，金
帛外，参以古书名画三十种。”杜荀鹤公及第时试卷
亦是一种。

《墨庄漫录》：宗室令穰大年善丹青，清润有奇趣。少年
读书，以唐王维、李思训、毕宏、韦偃皆以画得名，乃刻
意学之，下笔便有自得。一时贤士大夫喜与之游，皆
求其笔，亦颇厌其诛求，慨然叹曰：“怀素有云：‘无学书
终为人所使’。欲绝笔不为，但名已著，终不得已。”又善
作小草书，小字如蝇蚊，笔遒而法具，谛观之，目力茫
然，皆合羲献之体，是又所难也。

《却扫编》：宗室士暕字明发，少好学，喜为文，多技艺。尝
画韩退之、皇甫持正访李长吉事，为《高轩过图》，极萧
洒，一时名士皆为赋之。又尝学书于米元章，予尝见
所藏元章一帖曰：“草不可妄学，黄庭坚、锺离景伯可
以为戒。”而鲁直集中有答僧书云：“米元章书，公自鉴
其如何，不必同苏翰林元论也。”乃知二公论书素不
《相可》如此。

《图绘宝鉴》：“刘松老书学米元章，画师东坡。”

王逸民，永康导江人。初为僧，名绍祖。诗画俱效《周忘
机》，而气韵县绝也。学山谷草书，亦佳。

高焘，沔州人，自号“三乐居士。”作小景自成一家，清思
可人，一洗工气。眠鸭浮雁，枯枿衰杨，最为珍绝。篆隶
飞白，一一造妙。

画继和国夫人王氏，显恭皇后之妹，宗室仲𫐐之室
也。善字画，能诗章，兼长翎毛。每赐御扇，即翻新意，彷
成图轴，多称上旨，一时宫邸珍贵其迹。

《图绘宝鉴》：“任谊画山水，清润可喜，亦能画花，隶书学
蔡中郎。”

《画继》：李蕃，字元翰，成都人，才元曾孙。李氏世以书鸣，
蕃得其家学，转而为画，种种能之。宝相院门天王二
壁，实出其手，全体圣寿寺范琼样，但蕃不善布色，以
俗工代之，反晦其所长。后十年，用青城山长生观门
龙虎君样，翻天王二壁于青莲院门，自傅彩遂胜于
前。

刘夫人希字，号夫人。建炎年掌内翰文字。善画人物，
师古人笔法及写宸翰字，高宗甚爱之，画上用“奉华
堂”印。

《六研斋二笔》：毕良史喜字学，得晋人笔法。少游京师，
以买卖古器字画之属，出入贵人之门，当时谓之“毕
偿卖。”兵火后侨寓兴国军，江西漕将蒋灿喜其辨慧，
资给赴行在。遂以古器书画动诸内侍，内侍多喜之。
思陵方搜古玩，恨未有辩其真伪者，得良史甚悦，补
文学，权知东明县。到县搜求古器书画，复载以达行
在。上大喜，改京秩，栖迟辇下，人又号“毕古董。”

画继李昭，长于墨竹。自云：“他人以萧疏为能，余以重
密为巧。吾之墨竹一派不让湖州。”又善墨花小笔，亦
能山水，学范宽篆，尤精学《三坟记》也。

赵子澄善草隶，长歌诗，人不知其能画也。绍兴末，官
稊归，士子重其风度，每载酒从之游。一日，乘醉入小
肆，见素壁可爱，案上拈秃笔，作“溅瀑”势，欲动屋，笔力
极遒壮也。

王利用，字宾王，潼川人。举进士，终夔宪。书画皆能。光
尧皇帝颇爱其书，画则山水，长于人物，精谨而已，不
及其书也。

《图绘宝鉴》：“景献太子讳询，燕王德昭九世孙。善画竹
石。其子迺裕，孝宗之弟也。书学高、孝两朝，笔法尤工
黑竹，喜作挂屏长竿，枝梢傍出如檐底，乍见浓墨猎
猎，颇具掀舞之态。题诗其上，用‘善雅堂印’。”

吴琚性寡嗜好，日临古帖以自娱。字类米南宫，以词
翰被遇。孝宗尝作《墨竹坡》，石品不俗，自号“云壑。”
葛长庚，闽人，自号“白玉蟾。”嗜酒苦吟，善草书画竹石。
游湘潭，与叶天谷皆言得道。鄂州城隍庙壁林竹，是
其真迹。尝画祖师张平叔、薛道光及自己像。

“杨镇字子仁，严陵人。尚理宗周汉国公主。平居少饮，
喜观图史，书学张即之。工丹青墨竹在郓王员大夫
间，蕴藉可观。凡画赋诗，其上卷轴印记，清致异常。
单炜字炳文，好古博雅，与江白石为友，善书喜写竹。
颜直之吴郡人。善小篆，工画人物《杭州府志》：“裴永叔字德游，号静庵居士，钱塘人。与杨
中斋驸马为书画友”，善写兰竹窠木怪石，上用“嘉善
堂”印。

马宋英，温州人，徙钱塘。至净慈寺，写古松于壁，题云：
“磨尽一锭两锭墨，扫出千年万年树。月明乌鹊误飞
来，踏枝不著空飞去。”丁大全赏其书画，急命索之。人
忌其能，閟不令出，卒不遇，遂成诗谶。

《齐东野语》：“诸王孙：赵孟坚，字子固，号彝斋。修雅博识，
善笔札，工诗文，酷嗜法书，多藏三代以来金石名迹，
遇其会意时，虽倾囊易之，不靳也。又善作梅竹，往往
得逃禅石室之妙，于山水为尤奇，时人珍之。襟度潇
爽，有六朝诸贤风气，时比之米南宫，而子固亦自以
为不嫌也。东西薄游，必挟所有以自随。一舟横陈，仅”
留一席，为偃息之地，随意左右取之，抚摩吟讽，至忘
寝食，所至识不识望之而知为米家书画船也。庚申
岁，客辇下，会菖蒲节，余偕一时好事者邀子固各携
所藏，买舟湖上，相与评赏。饮酣，子固脱帽以酒，晞发
箕踞，歌《离骚》，旁若无人。暮入西泠，掠孤山舣櫂茂树
间，指林麓最幽处，瞪目绝叫曰：“此真洪谷子、董北苑
得意笔也。”邻舟数十皆惊骇绝叹，以为真谪仙人。异
时，萧千岩之侄滚得白石旧藏五字不损本禊叙，后
归之俞寿翁家。子固复从寿翁善价得之，喜甚，乘舟
夜汎而归。至霅之昇山，风作舟覆，幸值支港，行李衣
衾皆渰溺无馀。子固方被湿衣，立浅水中，手持《禊帖》
示人曰：“《兰亭》在此，馀不足介意也。”因题八言于卷首
云：“性命可轻，至宝是保。”盖其酷嗜雅尚，出于天性如
此。

《图绘宝鉴》：“张镃清标雅致，为时闻人。诗酒之馀，能画
竹石古木，字画亦工。”

张镒，字季万，北人，后居滁州水口。善草书，尤工山水，
得破墨法。

《祝次仲》，字孝友，太末人。工山水，尤善草书。

内臣杨日言喜经史，作篆隶八分画，山林泉石人物，
荒远萧散，气韵高迈，非世俗得以拟伦。尤精写照，
画继李觉，京师人，字民先，自号“方平九友”，能书能琴
能占，尝为明节皇后阁掌笺，后流落于广州。长于山
水，每被酒则绷素于壁，以墨泼之，随而成象，曲尽自
然之态。

《癸辛杂识》：“太庙街近城有古观音寺，开宝皇后命孙
德元画《西方净土》，极奇古精妙，仅存半壁。僧崇化大
师为之赞，书亦有法。”

吴氏，向氏后族也。其家“三世好古，多收法书名画古
物”，盖当时诸公贵人好尚者绝少，而向氏力事有馀，
故尤物多归之。其一名士彪者，所蓄石刻数千种，后
多归之吾家。其一名公明者，𫘤而诞其母积镪数百
万，他物称是。母死，专资饮博之费。名画千种，各有籍
记，所收源流甚详。长城人刘瑄，字囦道，多能而狡狯，
“初游吴毅夫兄弟间，后遂登贾师宪之门。闻其家多
珍玩，因结交，首有重遗，向喜过望，大设席以宴之，所
陈莫非奇品。酒酣，刘索观书画，则出《画目》二大籍示
之。刘喜甚，因假之归，尽录其副，言之贾公。贾大喜，因
遣刘诱以利禄，遂按图索骏，凡百馀品，皆六朝神品。
遂酬以将仕郎一泽。”公明捆载之以“为谢焉。后为嘉
兴推官，以赃败而死，其家遂荡然无孑遗矣。”然余至
其家，杰阁五间，悉贮书画奇玩，虽装潢锦绮，亦目所
未睹。景定中，其祖若水墓为贼所劫，其棺上为一槅，
尽贮平日所爱法书名画甚多。时董正翁楷为公田
分得其《兰亭》一卷，真定武刻也。后有名士跋语甚多，
其精神煜煜，透出纸外，与寻常本绝异。正翁极珍之，
然尸气所侵，其臭殆不可近，虽用沈脑薰焙，亦不能
尽去。或教之以檀香能去尸气，遂作檀香函贮之。然
付之庸工装潢，颇为裁损，所谓“金龟”八字云。

《宣和画谱》：“内臣刘瑗父有方，平日性喜书画，家藏万
卷，牙签玉轴，率有次第。自晋魏隋唐以来，奇书名画，
无所不有，故能考核真伪，论辨古今，推其人世次远
近，各有攸当。故世所言书画者，皆率心服之。凡中外
之人有得绘画而莫知主名者，必以求瑗辨之。瑗亦
能放笔作云林泉石，颇复潇洒。”

《图绘宝鉴》：“周密字公谨，号草窗。宝祐间为义乌令。家
藏名画，法书颇多，善画梅竹兰石，赋诗其上。”

陈文顼，泉州仙游人，颇知书，亦工画。

高述，丹阳人。学东坡书及竹石，皆逼真。

《齐东野语》：“陈观，国子用宾，永嘉胜士也。丙戌之夏，寓
越，梦访余于杭。壁间有古画数幅，岩壑耸峭，竹树茂
盛，烟云空濛中，髣髴有字数行，体杂章草。其词曰：‘水
声兮激激，云容兮葺葺。千松拱绿，万荷奏红。爰宅兹
岩，以逸放翁。屹万仞与世隔，峻一极而天通。予乃控
野鹤，追冥鸿，往来乎蓬莱之宫。披海氛而一笑，以观’”
九州之同㫄。一人指云：“此放翁诗也。”宾惊寤，亟书以
见寄。诗语清古，非思想之所及。异哉！

《清江集》：回喑者，貌寝而目明，常卧于江州景德寺之庑下，喜饮酒而不能言，有所言必以书自达。俄告人
曰：“为尔画此壁，可乎？”则许诺。初若不经意，卷纸濡墨，
立语间而画已就，自此不复见矣。

僧白云，善作异松怪石，如龙腾虎踞。上写草字，寺院
多收。

僧仁济书学东坡，墨竹学俞子清，梅学杨补之，自谓
“用心四十年，作圈稍圆耳”，山水亦得意。

《松江府志》：“子温字仲言，号日观，又号知归子，郡人。宋
季元初，萍浮四方，止杭之玛瑙寺。善草书，喜画蒲萄，
须梗枝叶皆草书法，世号温蒲萄。雅好著恢帽短衣，
囊钱果猖翔街陌，遇游童即探囊投之，问‘识温相公
否，繇是进止辄拥群儿，讙呼温相公。时有宾肖罗汉，
醉则维笔，竿杪草圣，芬媚诗人，遂有长竿醉草。宾罗
汉，短褐徉狂温相公’”之句。赵孟𫖯题其画卷云：“日观
师作墨蒲萄，初若不经意，而枝叶肯綮，纤悉皆具，殆
非学所能至。俗人恳求之，靳不与一笔。遇佳士，虽不
求，辄索纸笔，挥洒无吝色。岂可谓道人胸中无泾渭
耶？”

《书史会要》：“杨氏，宁宗皇后妹，时称杨妹子。书法类宁
宗，马远画多其所题。”

画继陈晖晦叔经略子妇桐庐方氏作梅竹，极清远。
又临《兰亭》，并自作草书，俱可观。

《西塘集》：“谢夫人，谭文初妻，颖川汝阴人。居家，鸡晨以
兴，家之事无不遍视，舍此则读书、观古文、书画二事
皆精。”

《图绘宝鉴》：“胡夫人，平江胡元功尚书女，黄尚书由之
妻，自号惠斋居士，精于琴书，画梅竹小景俱不凡，时
比李易安夫人。”

苏氏建宁人，淳祐间流落乐籍，以“苏翠”名。写墨竹扶
疏，㫄八分书，题如“倚云”、“拂云”之类，不俗。亦作梅兰。
《书史会要》：“严蕊字幼芳，天台营妓也，善琴奕书画。”
《金史吴激传》：“激，米芾之婿也。工诗能文，字画俊逸，得
芾笔意。尤精乐府，造语清婉。”

《任询传》：“询善画，喜谈兵，书为当时第一，画亦入妙品，
评者谓画高于书，书高于诗，诗高于文。登正隆二年
进士第，历益都都勾判官，北京盐使。致仕，优游乡里，
家藏法书名画数百轴。”

《王庭筠传》：“庭筠卜居彰德，买田隆虑，读书黄华山寺。
明昌三年，召为应奉翰林文字，命与秘书郎张汝方
品第法书名画。庭筠书法学米元章，与赵沨、赵秉文
俱以名家，尤善山水墨竹。”

《郑子聃传》：“子聃调翼城丞，迁赞皇令，召为书画直长，
移刺履传”：“履秀峙通悟，精历算书绘事。”

《越王永功传》：永功沉默寡言笑，勇健绝人，涉书史，好
法书名画。子璹，有俊才，喜为诗，工真草书。初宣宗南
迁，诸王宗室颠沛奔走，璹乃尽载法书名画，一帙不
遗。第五子守禧，风神秀彻，璹特钟爱，尝曰：“平日所蓄
书画，将以付斯。”

《中州集》：“完颜守禧，密国公璹幼子。年少有俊才，作诗
与字画亦可喜，状貌白晳，风神秀彻如仙人。
李澥字公渡，相州人。工诗及字画皆得法。与王黄华、
赵闲闲、谢公游，连蹇科场，竟不第。至六十馀病终。时
人言公渡赋不如诗，诗不如字，字不如画。”

赵滋，字济甫，汴人。学书学画，学论文，力到便有所得。
闲闲公书法为当代第一，济甫笔势飞动，得公不传
之妙。

《图绘宝鉴》：“赵秉文字周臣，号闲闲，书效锺王画梅花
竹石，笔力雄健，命意高古。”

“王竞”，字无竞，彰德人。官至翰林承旨。善大字，作《墨竹》
亦古怪。

僧元悟禅师，能诗书，墨竹学《樗轩》。

《遗山集》：“武伯英，崞县人，有诗名。为人多伎巧，山水杂
画，斲琴和墨，皆极其工。尝得宣和湖石，窍窍穿漏，殆
若神劖鬼凿。炷香其下，则烟气四起，有烟江叠嶂之
韵。吾乡衣冠家所藏法书名画，亦有伯英相上下者。
伯英独恃宝石，以擅奇汾、晋间耳。”

《续夷坚志》：“王中立字汤臣，岢岚人。博览强记，问无不
知。年未四十，丧妻不娶，独处一室中，如僧，如是三四
年乃出。时人觉其谈吐高阔，诗画超绝，若有物附之
者，问之不言也。大安初，过闲闲赵公于平定，遗之诗。
一日来都下，馆于闲闲公家。《中秋》诗有‘印透山河影，
照开天地心。人世有昏晓，我独无古今’之旬，闲闲大”
奇之，因索墨水一盂，如言与之，明旦不告而去。壁间
留“龟鹤”二字，广长一尺，少之。先生从外来，问所以然，
不答。题其㫄云：“天地之间一古儒，醒来不记醉中书。
㫄人错比神仙字，只恐神仙字不如。”人有问世外事
者，亦一二言之。好作擘窠大字，势若飞动，闲闲极爱
之。晚年易名云鹤，号拟栩道人。人物世画吕公，但“肩
微耸耳。”

《元史赵孟𫖯传》：“孟𫖯篆、籀分隶，真、行草书，无不冠绝
古今，遂以书名天下。天竺有僧万里来求其书归，国中宝之。”其画山水、木石、花竹、人马，尤精致。子雍、奕，并
以书画知名。

《图绘宝鉴》：“管夫人道昇，字仲姬，赵文敏室，赠魏国夫
人。能书善画，墨竹、梅兰。”

赵雍，字仲穆，文敏子。官至集贤待制，同知湖州路总
管府事。画山水师董源，尤善人马，书、篆俱精妙。子凤，
字允文。画兰竹与乃父乱真，集贤每题作己画以酬
索者，故其名不显。

萧鹏抟，字图南。有巧思，博学多能。诗书、画三事皆追
踪黄华尢。长于山水，亦喜墨写梅竹。

田衍，字师孟，彰德人。性颖异博识，多藏古法书、名画，
墨竹学王澹游，颇得雅趣。

龚开字“圣与，淮阴人。宋景定间两淮制置司监当官。
作隶字极古，画山水师二米，画人马师曹霸，描法甚
麤。尤喜作墨鬼、锺馗等画，怪怪奇奇，自出一家。”
《杭州府志》：“金应桂字一之，钱塘人。在宋为县令，归附
后隐居风篁岭。书法欧阳率更，画学李龙眠，尝作岩
居上真出尘观音刻石。”

《画禅宗》师溥光，字元晖，号雪庵，俗姓李氏，大同人。特
封昭文馆学士，赐号“元悟大师。”善真行草书，亦善画。
山水学关同，墨竹学文湖州，俱成趣。

头陀溥圆，字大方，号如庵，俗姓李氏，河南人。于雪庵
为法弟，书学雪庵，山水墨竹俱学黄华。

《滋溪集》：“李士行歌诗字画悉有前辈风致。娱意翰墨，
泛舟江湖，见疏篁老木，断渚崩崖，辄推蓬舣棹，临观
游衍，心与境合。”仁庙召之，以所画《大明宫图》入见，嘉
其能，命中书与五品官。

《图绘宝鉴》：“张衡为中书左司员外郎，辞阙，屡辟不起。
作文字务奇古，书学张长史，山水学荆关，墨竹不师
古人，自成一家。”

《李章》，善书，晚年画墨竹，有高致。

天师张与材，字国梁，号薇山，别号“广微子。”能大字，画
《竹与龙》。

《稗史集》：“柯九思字敬仲，台州仙居人。遇文宗于潜邸，
及即位，置奎章阁，特授学士院鉴书博士，凡内府所
藏法书、名画，咸命鉴定。”

《辍耕录》：文宗之御奎章日，学士虞集、博士柯九思常
侍从，以讨论法书、名画为事。时授经郎揭徯斯亦在
列，比之集、九思之承宠眷者则稍疏，因潜著一书，曰
《奎章政要》以进，二人不知也。万几之暇，每赐批览。及
晏朝有画授经郎献书图行于世，厥有深意存焉。句
曲外史张伯雨题诗曰：“侍书爱题博士画，日日退朝
书满床。奎章阁上观政要，无人知有授经郎。”盖柯作
画，虞必题，故云。

《图绘宝鉴》：“张德琪，字廷玉，燕中豪家，读书乐道，行书
学刘房山，草书学张长史，画墨竹、梅花学王澹游，有
佳趣。”

牛麟，字伯祥，太原人。初业词赋，作大字画墨竹，意亦
萧散。

吴瓘，字莹之，嘉兴人。多藏法书名画，能作窠石墨梅，
学杨补之，颇有清趣。

《师山集》：“汪罕工书善画，所至醉墨淋漓，人争取之，以
为奇玩。”

《元贤翰札疏》：“堵简，字无傲，能书画，为浙省掾。”

《玉山草堂雅集》：“王蒙字叔明，号黄鹤山樵，吴兴人，赵
文敏公之甥。强记力学，作诗文书画，尽有家法。”
《云林诗集序》：“倪瓒字元镇，云林其自号也。家故饶于
资，轻财好学。尝筑清閟阁，蓄古书画于中，人罕迹其
所爱。写溪山竹石，攻词翰，皆极古意。性甚狷介，绝类
海岳翁。尤善自晦匿，尽弃其所蓄，扁舟独坐，与渔夫
野叟混迹于五湖三泖间。”又类《天随子》，

《无锡县志》：“倪瓒诗不事刻画，自然清远。书本古隶，画
居逸品，深自矜惜，不欲为俗所赏。”

《沧螺集》：“吴镇字仲圭，号梅花道人。善书画，为人抗简
孤洁，高自标表。”

《列朝诗集小传》：“孙华字元实，永嘉人，侨居华亭。诵经
考史，以博雅闻。好修洁，所居小阁，列古彝鼎、法书名
画，焚香静坐终日书非佳墨熟纸不作。”

《昆山县志》：“顾辉字仲瑛，一字阿瑛。少轻财结客，豪宕
自好。年三十始折节读书，益购古书名画、彝鼎秘玩。
筑别业于茜泾西，曰玉山佳处，日夜与客置酒赋诗
其中。”

《镇江府志》：“庄麟字文昭，江东人，居京口。书画与郭畀
齐名。”

《续弘简录》：“陶宗暹，一名文昭，字晋生，书画并擅于一
时。”

《松江府志》：“瞿智字睿夫，华亭人。博学能诗，以书法钩
勒兰花，笔致妙绝，为黄溍、段天祐、李孝光、张天雨所
友重。”

《大雅集》：“曹焕章号采芝生，云间人。好古博雅，兼善书
画《画史会要》：“宋嘉禾上党人，潜心书画。”

道士张雨，字伯雨，号“句曲外史”，钱塘人。博闻多识，善
谈名理，作诗亦自成一家，字画亦清逸。

《铁网珊瑚》：“道士邹复雷斋居蓬荜，琴书馀兴，以写梅
自乐，得华光老人不传之妙。”

《六研斋笔记》：“释本诚，字道元，号觉隐，元僧四隐之一。
品局高洁，能书画，托称蜀畤坾翁笔，而己特题之，然
实其自笔也。山水学巨然，翎毛竹石俱有洒脱之韵，
是自得于道，而簸弄精光于笔墨间者。”

《图绘宝鉴》：“刘氏不知何许人，孟运判室，号尚温居士。
能临古人字逼真，喜吟小诗，写墨竹，效金显宗，亦麤
可观。